Source: http://www.bihon.ro/putem-castiga-la-targu-mures/1648499
Timestamp: 2017-11-23 16:52:08+00:00

Document:
„Putem câştiga la Târgu Mureş” - BIHON
„Putem câştiga la Târgu Mureş”
la	28. mai 2016 15:01
BC Mureş şi CSM CSU Oradea dispută sâmbătă meciul trei al finalei Ligii Naţionale.
CSM a câștigat primul meci
CSM Oradea a pierdut meciul doi
După primele două partide, disputate la Oradea, finala actualei ediţii se mută la Târgu Mureş. Cele două protagoniste ale disputei şi-au împărţit victoriile. CSM CSU a câştigat primul meci, scor 85-79, iar BC Mureş pe cel de-al doilea, scor 77-71.
Baschetbaliştii orădeni s-au deplasat la Târgu Mureş cu obiectivul declarat de a câştiga cel puţin unul dintre cele două meciuri.
„Sigur că noi ne-am fi dorit să câştigăm ambele partide de acasă, dar nu a fost posibil. Echipa a jucat mai slab în meciul al doilea, în care s-au comis mai multe greşeli. Consider însă că nimic nu este pierdut. Avem capacitatea de a câştiga măcar una din cele două partide de la Târgu Mureş. Eu cred în continuare că noi suntem echipa mai bună”, ne-a declarat managerul CSM CSU Oradea, Şerban Sere. Oficialul orădean afirmă că echipa sa va schimba registrul tactic în meciul de la Târgu Mureş. „Aşa cum am spus, au existat unele erori în jocul nostru din meciul doi. Vom încerca să nu le mai repetăm. De asemenea, vor exista şi unele modificări de ordin tactic, cu care sperăm să surprindem echipa mureşeană”, a spus Şerban Sere.
Antrenorul Cristian Achim consideră că BC Mureş a devenit favorită, prin prisma meciului câştigat de la Oradea. „Se poate spune că mureşenii sunt acum favoriţi, dar poate că nouă ne convine mai mult această postură. Noi am jucat mai bine în general atunci când nu am fost favoriţi. Rămâne de văzut cum se vor descurca mureşenii acum, când presiunea s-a mutat asupra lor”, a afirmat tehnicianul CSM CSU Oradea.
Spre deosebire de partidele de la Oradea, există veşti bune în ceea ce priveşte starea de sănătate a componenţilor echipei noastre. În afara lui Markovic, ceilalţi jucători sunt apţi de joc. Lucic şi Barnette nu sunt refăcuţi în totalitate, dar vor juca. Noutatea o constituie revenirea lui Barac, care ar putea fi inclus în lot.
Meciul trei dintre BC Mureş şi CSM CSU Oradea va avea loc sâmbătă, cu începere de la ora 20:00 şi va fi transmis în direct de Digi Sport 2. Cea de-a patra partidă a finalei se va disputa luni, de la aceeaşi oră. Ambele meciuri vor putea fi urmărite de orădeni pe ecranul LED gigant, instalat în Piaţa Unirii. Sâmbătă, tot acolo se va putea viziona şi finala Ligii Campionilor la fotbal, dintre Real Madrid şi Atletico Madrid.
Taguri: bc mures, CSM CSU Oradea, finala baschet, meciul trei

References: CSM 

CSM 

CSM 
 CSM 
 CSM 
 CSM 
 CSM 
 CSM